text: Motorvej klar til indvielse
  23 marts 2012 kl. 12.36
  På næste lørdag 31. marts åbner den nye motorvej mellem Kliplev og Sønderborg. Bilisterne kan indtage den 26 kilometer lange strækning først på aftenen.
  Forinden klipper transportminister Henrik Dam Kristensen (S) snoren på motorvejen ved Hørtoftvej lige nord for Dybbøl.
  Vejdirektoratet har lavet en særlig festplads i dagens anledning. Slesvigske Musikkorps og Den Sønderjyske Garde optræder, og Museum Sønderjylland udstiller de mange arkæologiske fund, som blev gjort før motorvejsbyggeriet gik i gang. 
  Åbningen af motorvejen kulminerer med, at en kortege af flere hundrede motorcykler fra Danmarks Veteran Motorcykleklub og Blue Barets MC sendes ud på den nye vej.
  Allerede i den kommende weekend er der mulighed for, at løbere, cyklister og vandrere kan se motorvejen.
  